張持荷示詩編次韻一篇爲謝
作者：喻良能
朝代：宋

paragraphs: 先唐詩道昌，萬象繞吟筆。
長吉窮嶮怪，奚囊銷永日。
一洗齊梁陋，古澹見摩詰。
詰齋妙入神，二者無一失。
遊戲唾成珠，所至動盈帙。
長篇雜短詠，朱絃響玉律。
脫身聲利場，宴坐心更逸。
高眠聽松聲，清話剝芡實。
聲名笑山王，任達景嵇畢。
時發孤鳳鳴，不作寒蛩唧。
人譏雕肺肝，悠然非所恤。
編成客未佳，櫝藏謹勿出。